text: Aabenraa får kritik af erhvervslivet
  10 september 2019 kl. 18.12
  Dansk Industris medlemmer i Aabenraa mener ikke, at kommunen gør det godt nok. Borgmester mener, at undersøgelsen har mistet sin værdi.
  Aabenraa Kommune falder 30 pladser tilbage på en undersøgelse af erhvervsklimaet i de danske kommuner. 
  I 2018 lå Aabenraa på 18. pladsen, men i den nye undersøgelse må kommunen se sig henvist til plads nr. 48. Det er samtidig den dårligste placering, Aabenraa nogensinde har opnået.
  Virksomhederne bedømmer især Aabenraa lavt i kategorien ”Information og dialog, kommunal sagsbehandling og infrastruktur og transport".
  Borgmester Thomas Andresen (V) tager årets resultat til efterretning, men mener, at der er masser af kommunikation. 
  - Jeg holder 450 møder om året med borgere og virksomheder, og vores medarbejdere ved Business Aabenraa har et fantastisk renomé ved vores virksomheder.
  Møgsager i Aabenraa
  Dansk Industris formand i Sydjylland Hans Olling mener, at det kan være sager om flytningen af Fjordskolen og Apple, der alligevel ikke bygger et stort datacenter i Aabenraa, der gør, at nogle borgere har givet Thomas Andresens kommune dårlige anmeldelser. 
  - Måske er der nogle, der har oplevet enkelte gange, at forvaltningen ikke har givet svar hurtigt nok.
  
  Byggesager eller pleje
  I Aabenraa betaler virksomheder 668,00 kroner i timen for at få behandlet deres ansøgninger om byggerier. Her mener borgmesteren, at hvis virksomhederne skulle have den service billigere, ville det gå ud over servicen på fx plejehjemmene. 
  - Det savner jeg lidt forståelse for hos Dansk Industri.
  Han er også uforstående overfor kritikken af, at der mangler kvalificeret arbejdskraft.
  - Det er virksomhedene selv, der skal gøre sig attraktive - det er ikke en kommunal opgave.
  Han glæder sig derimod over, at der ikke er så mange ledige, der er skrevet op i Jobcenteret.
  
  
  